## Rješenje Agencije za zaštitu tržišnog natjecanja UP/I 430-01/2006-02/50 od 18. siječnja 2007.

### NN 25/2007 (7.3.2007.), Rješenje Agencije za zaštitu tržišnog natjecanja UP/I 430-01/2006-02/50 od 18. siječnja 2007.

# AGENCIJA ZA ZAŠTITU TRŽIŠNOG NATJECANJA

**923**

Agencija za zaštitu tržišnog natjecanja, na temelju članka 5. i članka 13.
stavka 3. Zakona o državnim potporama (»Narodne novine«, broj 140/05) u upravnom
postupku davanja odobrenja na Prijedlog za odobrenje državnog jamstva
poduzetniku Brodosplit Brodogradilište specijalnih objekata d.o.o., sa sjedištem
u Splitu, Put Supavla 21, pokrenutom na zahtjev Ministarstva gospodarstva, rada
i poduzetništva, sa sjedištem u Zagrebu, Ulica grada Vukovara 78, na temelju
odluke Vijeća za zaštitu tržišnog natjecanja sa 75. sjednice, održane 18.
siječnja 2007., donosi sljedeće

## RJEŠENJE

I. Odobrava se Prijedlog za odobrenje državnih jamstava poduzetniku Brodosplit
Brodogradilište specijalnih objekata d.o.o. u iznosu od 847.500,00 EUR-a,
odnosno 6.237.912,73 kn i 18.129.619,80 EUR-a, odnosno 133.440.691,56 kn,
odnosno u ukupnom iznosu od 139.678.604,29 kn, koja se odnose na sljedeće, pod
uvjetima iz točke II. izreke ovog rješenja:
1. Iznos od 847.500,00 EUR-a, odnosno 6.237.912,73 kn za financijsko zaduženje
za premoštenje financiranja novogradnji broj 507, 508 i 509 (po Odluci Vlade RH
od 13. travnja 2006.; klasa:310-14/06-01/01; urbroj: 5030120-06-1), a što je
potrebno za održanje poslovanja brodogradilišta do izrade Programa
restrukturiranja,
2. Iznos od 18.129.619,80 EUR-a, odnosno 133.440.619,56 kn za osiguranje
avansnih uplata za novogradnje broj 510, 511 i 512, od kojeg iznosa poduzetnik
Brodosplit Brodogradilište specijalnih objekata d.o.o. može koristiti samo iznos
državnog jamstva od1.007.201,10 EUR-a, odnosno 7.413.371,75 kn koji dospijeva
tijekom razdoblja sanacije.
II. Državna jamstva iz točke I. izreke ovog rješenja odobravaju se pod sljedećim
uvjetima:
1. Korisnik državnih jamstva iz točke I. izreke ovog rješenja prilikom izdavanja
državnih jamstava od strane Ministarstva financija, mora uplatiti iznos od 0,5
posto u korist Državnog proračuna Republike Hrvatske na sljedeće iznose državnih
jamstva koje će koristiti u razdoblju sanacije:
– iznos od 847.500,00 EUR-a, odnosno 6.237.912,73 kn, te
– iznos od 1.007.201,10 EUR-a, odnosno 7.413.317,75 kn.
2. Krediti pokriveni državnim jamstvima iz točke I. izreke ovog rješenja moraju
biti odobreni pod redovitim tržišnim uvjetima, odnosno s kamatnom stopom koja se
odobrava poduzetnicima koji nisu u financijskim teškoćama a koja ne bi smjela
biti niža od referentne kamatne stope u iznosu od 5,52 posto. Kredit mora biti
vraćen u roku od dvanaest (12) mjeseci od isplate posljednjeg obroka korisniku
državnog jamstva.
3. Do 21. ožujka 2007., Agenciji za zaštitu tržišnog natjecanja mora biti
dostavljen Plan restrukturiranja ili Plan likvidacije poduzetnika Brodosplit
Brodogradilište specijalnih objekata d.o.o. ili dokaz da su krediti pokriveni
državnim jamstvom vraćeni u cijelosti, odnosno da je državno jamstvo prestalo
važiti.
III. Ministarstvo gospodarstva, rada i poduzetništva, kao davatelj državne
potpore u obvezi je osigurati izradu izvješća o uvjetima i namjeni korištenja
kredita za koje su izdana državna jamstva iz točke I. izreke ovog rješenja i
takva izvješća dostavljati Agenciji za zaštitu tržišnog natjecanja, radi
provedbe nadzora nad izvršenjem ovog rješenja.
– Trajanje obveze: za cijelo vrijeme trajanja razdoblja sanacije poduzetnika
Brodosplit Brodogradilište specijalnih objekata d.o.o., odnosno dok korisnik
državnog jamstva ne utroši u potpunosti kredite za koje su izdana državna
jamstva.
– Rok za izvršenje: svakog petnaestog u tekućem mjesecu za prethodni mjesec.
IV. Ovo rješenje bit će objavljeno u »Narodnim novinama«.

```
Obrazloženje
```

I. ZAPRIMANJE ZAHTJEVA I DOKUMENTACIJE

1. Agencija za zaštitu tržišnog natjecanja (dalje: Agencija) zaprimila je 28.
kolovoza 2006., od Ministarstva gospodarstva, rada i poduzetništva (dalje:
Ministarstvo), Prijedlog za odobrenje državnih jamstava za poduzetnika
Brodosplit Brodogradilište specijalnih objekata d.o.o. (dalje: BSO d.o.o.), od
28. kolovoza 2006., klasa: 310-14/06-01/51, urbroj: 526-03-03/1-06-3. Rečenim
Prijedlogom zatraženo je držav­no jamstvo u iznosu od 2.370.000,00 USD.
Prijedlog za odobrenje državnih jamstava podnesen je suklad­no članku 11. stavku
1. Zakona o državnim potporama (»Narodne novine«, broj 140/05; dalje: ZDP).
U Prijedlogu Ministarstva navedeno je da poduzetnik BSO d.o.o. nije u mogućnosti
realizirati kredite za koje je kao osiguranje plaćanja već odobreno državno
jamstvo od strane Vlade Republike Hrvatske (dalje: Vlada RH), jer su poslovne
banke zatražile rješenje o odobrenju Agencije.
S obzirom da je neodobravanje kredita od strane banaka, bez obzira na postojanje
državnih jamstava, a koja nisu odobrena od strane Agencije, dovelo u pitanje
likvidnost poduzetnika, te zbog činjenice da je poduzetnik u fazi izrade Plana
restrukturiranja, Ministarstvo je navedenim prijedlogom od 28. kolovoza 2006.,
zatražilo odobrenje predmetnih državnih jamstava na temelju članka 17. stavka 1.
Uredbe o državnim potporama (»Narodne novine«, broj 121/03; dalje: Uredba) koji
određuje pravila o dodjeli državnih potpora za sanaciju. Primarni cilj državne
potpore za sanaciju je osiguranje likvidnosti poslovanja poduzetnika u teškoćama
dok se ne izradi Plan restrukturiranja.
Nadalje, Ministarstvo je u Prijedlogu navelo da državna jamstva predstavljaju
minimalno potrebna sredstva za održavanje likvidnosti poslovanja poduzetnika BSO
d.o.o. do 21. ožujka 2007.
Na Prijedloge podnesene sukladno članku 11. stavku 1. ZDP-a, Agencija izdaje
rješenje iz članka 13. ZDP-a.
S obzirom da podaci iz zahtjeva zaprimljeni 28. kolovoza 2006. nisu bili
dovoljni za donošenje rješenja iz članka 13. ZDP-a, zahtjevom od 30. kolovoza
2006., sukladno članku 9. stavka 1. i 2. ZDP-a, Agencija je zatražila od
Ministarstva dostavu dodatne dokumentacije.
Nadalje, dodatna objašnjenja te ispunjeni obrasci prijave državne potpore
sukladno Pravilniku o obliku i sadržaju, te načinu prikupljanja podataka i
vođenja evidencija državnih potpora (»Narodne novine«, broj 11/05), zatraženi su
zahtjevom od 11. rujna 2006.
2. Dana 25. rujna 2006., Agencija je od Ministarstva zaprimila izmijenjeni
zahtjev za odobrenje državnih jamstava za potrebe osiguranja likvidnosti
poslovanja poduzetnika BSO d.o.o. za vrijeme dok se ne izradi Plan
restrukturiranja, u ukupnom iznosu od18.977,119,80 EUR-a.
S obzirom na izmijenjene iznose državnih jamstava, Agencija je na temelju članka
9. stavka 1. i 2. ZDP-a, zahtjevom od 20. listopada 2006., zatražila od
Ministarstva dostavu sljedeće dokumentacije:
1. Revizorsko izvješće za 2005.,
2. Vlasničku strukturu poduzetnika na dan 31. prosinca 2005.,
3. Prosječan broj radnika temeljem sati rada i broj radnika na dan 31. prosinca
za razdoblje 2003., 2004., 2005. i I – VI 2006.,
4. Iznos i ostale uvjete kredita koji će biti pokriven državnim jamstvom (naziv
banke, iznos kamata, rok povrata kredita),
5. Specificirane iznose rashoda/troškova koji će biti pokriveni odobrenim
iznosom kredita uz obrazloženje da je to neophodno kako bi poduzetnik mogao
nastaviti poslovati dok se izrađuje Program restrukturiranja (npr. plaće
zaposlenika, ili neki drugi materijalni troškovi),
6. Odluku Vlade RH o odobrenim državnim jamstvima za novogradnje broj 507, 508 i
509,
7. Ugovore za novogradnje broj 507, 508, 509, 510, 511 i 512,
8. Datum dospijeća avansnih uplata kupca za svaku novograd­nju,
9. Obrazloženje namjena u koje su iskorištena sredstva u iznosu od 2.370.000,00
USD.
U cilju usklađenja iznosa državnih jamstava, specifikacije troškova koji će biti
pokriveni državnim jamstvima te dostave dodatnog očitovanja (dodatno očitovanje
je prvenstveno zatraženo na okolnost hoće li poduzetnik BSO d.o.o. biti uključen
u Plan restrukturiranja cijele grupe, budući da je isti dio grupe Brodograđevna
industrija Split d.d., te da razdoblje sanacije u slučaju restrukturiranja
poduzetnika BSO d.o.o. unutar grupe ili zajedno s poduzetnikom Brodosplit
Brodogradilište d.o.o. može trajati samo do 21. ožujka 2007.), Agencija je
zahtjevima od 29. studenoga i 27. prosinca 2006., ponovno zatražila dostavu
dokumentacije.
Dodatna očitovanja zaprimljena su 5. siječnja 2007., dok je konačni Prijedlog za
odobrenje državnih jamstava poduzetniku BSO d.o.o. u ukupnom iznosu od
18.977.119,80 EUR-a zaprimljen od Ministarstva 11. siječnja 2007. i odnosi se na
sljedeće:
– iznos od 847.500,00 EUR-a, odnosno 6.237.912,73 kn koristit će se za
financijsko zaduženje za premoštenje financiranja novogradnje broj 507, 508 i
509,
– iznos od 18.129.619,80 EUR-a, odnosno 133.440.619,00 kn, koristit će se za
osiguranje avansne uplate u iznosu od 1.007.201,10 EUR-a za novogradnje broj
510, 511 i 512 koju će kupac uplatiti po primitku avansnih garancija. Drugi
avans po novogradnji broj 510 u iznosu od 1.007.201,10 EUR-a dospijeva na
naplatu nakon završetka razdoblja sanacije, 21. ožujka 2007., pa će biti
uključen u iznos držav­ne potpore za restrukturiranje predviđene Planom
restrukturiranja poduzetnika BSO d.o.o.
(Napomena: iznos u kn izračunat je prema srednjem tečaju Hrvatske narodne banke
na dan 18. siječnja 2007. koji za 1 EUR iznosi 7,360369 kn.)

II. PROPISI PRIMIJENJENI TIJEKOM POSTUPKA PRED AGENCIJOM

Agencija je prilikom vođenja postupka, osim odredbi ZDP-a i Uredbe koju Agencija
primjenjuje sukladno članku 10. Uredbe o državnim potporama (»Narodne novine«,
broj 50/06), sukladno članku 6. stavku 4. ZDP-a i članku 70. stavku 2. Sporazuma
o stabilizaciji i pridruživanju između Europskih zajednica i njihovih država
članica i Republike Hrvatske (»Narodne novine – Međunarodni ugovori«, broj
14/01, 14/04, 1/05 i 7/05; dalje: SSP), koji je stupio na snagu 1. veljače
2005., primjenjivala i kriterije i standarde poredbenog prava Europske unije
koji se odnose na državne potpore i to iz Smjernica Zajednice za državne potpore
za sanaciju i restrukturiranje poduzetnika u teškoćama (OJ C 244, od 1.
listopada 2004.; dalje Smjernice).

III. UTVRĐIVANJE ČINJENICA

Na temelju dostavljenih podataka te provedenih pravnih i ekonomskih analiza
utvrđene su sljedeće činjenice:

*1. Poduzetnik BSO d.o.o.*

Poduzetnik BSO d.o.o. nastao je 11. srpnja 1991. podjelom imovine društvenog
poduzeća Brodograđevna industrija Split, upisan je u registar Trgovačkog suda u
Splitu 24. srpnja iste godine pod matičnim brojem subjekta upisa 060175259 sa
sjedištem poduzetnika u Splitu, Put Supavla 21.
U poduzetniku BSO d.o.o. tijekom 2005. prosječno je bilo zaposleno 197
djelatnika.
Temeljni kapital poduzetnika iznosi 18.160.000,00 kn.

1.1. Struktura vlasništva poduzetnika BSO d.o.o.

Jedini osnivač i 100-postotni vlasnik poduzetnika je poduzetnik Brodograđevna
Industrija Split d.d. (dalje: BI Split d.d.), upisan u registru Trgovačkog suda
u Splitu pod matičnim brojem subjekta upisa 060175040.
Poduzetnik BSO d.o.o. je dio poslovne grupe čiji je vlasnik i osnivač BI Split
d.d. BI Split d.d. je 100-postotni vlasnik, osim poduzetnika BSO d.o.o. i
poduzetnika Brodosplit-Brodogradilišta d.o.o. te Brodosplit-Metalopreme d.o.o.
Temeljni kapital poduzetnika BI Split d.d. iznosi 485.465.940,00 kn, a
podijeljen je na 8.091.099 dionica nominalne vrijednosti 60,00 kn po dionici.
Struktura vlasništva poduzetnika BI Split d.d. prikazana je u Tabeli 1.

*Tabela 1.* Vlasnička struktura poduzetnika BI Split d.d. na dan 31. prosinca
2005.

|  |  |  |  |
| --- | --- | --- | --- |
| R. br. | Dioničari | Broj dionica | % udjela u  vlasništvu |
| 1. | Središnji državni ured za upravljanje državnom imovinom | 5.404.268 | 66,79 |
| 2. | Hrv. fond za privatizaciju (0/1) / Hrv. zavod za mirov. osig. (1/1) | 914.494 | 11,30 |
| 3. | Hrvatski fond za privatizaciju | 756.445 | 9,35 |
| 4. | Hrvatski zavod za zdravstveno osiguranje | 630.322 | 7,79 |
| 5. | Drž. agencija za osiguranje štednih uloga i sanaciju banaka | 281.162 | 3,48 |
| 6. | Hrvatski zavod za zapošljavanje | 60.111 | 0,74 |
| 7. | Hrvatske vode | 25.781 | 0,32 |
| 8. | Hrvatska gospodarska komora | 11.637 | 0,14 |
| 9. | Lumico impex | 5.894 | 0,07 |
| 10. | Hrvatske šume | 967 | 0,01 |
| 11. | Hrvatska brodogradnja – Jadranbrod | 18 | 0,01 |
|  | UKUPNO | 8.091.099 | 100,00 |

Izvor: dopis poduzetnika Brodosplit Brodogradilište
specijalnih objekata d.o.o.
Obrada: Agencija za zaštitu tržišnog natjecanja

Iz Tabele 1. razvidno je da većinski udjel u temeljnom kapitalu poduzetnika BI
Split d.d. u iznosu od 99,9 posto ima Republika Hrvatska (dalje: RH).

1.2. Djelatnost poduzetnika BSO d.o.o.

Prema Pravilniku o razvrstavanju poslovnih subjekata prema Nacionalnoj
klasifikaciji djelatnosti (»Narodne novine«, broj 52/03), osnovna djelatnost
poduzetnika je preinaka i popravak brodova.
Tijekom 2005. poduzetnik BSO d.o.o. je naručiteljima predao 2 novoizgrađena
broda bruto nosivosti 807 tona u vrijednosti od 7.630.199,00 USD.
Prema poslovnim planovima za 2006., poduzetnik je do 31. srpnja iste godine
planirao započeti obradu crne metalurgije za 2 novogradnje, položiti 3 kobilice,
izvršiti 2 porinuća i predati naručiteljima 2 novoizgrađena broda.
Proizvodni proces je u 2006. tekao prema planu pa su zacrtani planovi i
ostvareni: predana su 2 broda, izvršena 2 porinuća te postavljene 3 kobilice, a
započela je i obrada crne metalurgije za obje planirane novogradnje.
Nadalje, do kraja 2006. poduzetnik planira započeti još 1 obradu crne
metalurgije, položiti 1 kobilicu i izvršiti 1 porinuće broda.
U međuvremenu je poduzetnik BSO d.o.o. potpisivanjem anek­sa Ugovoru o
novogradnjama 507, 508 i 509 osigurao i izgradnju još tri novogradnje broj 510,
511 i 512, kako je to opcijom u spomenutom Ugovoru i bilo predviđeno.

*Tabela 2.* Knjiga narudžbi za poduzetnika BSO d.o.o. sa stanjem na dan 31.
kolovoza 2006. (na temelju uvjeta iz ugovora)

|  |  |  |  |  |
| --- | --- | --- | --- | --- |
| Novogradnje | Godina potpisivanja ugovora | dwt (ukupno) | Ugovorni/planski rok | Iznos ugovora u EUR |
| 507 | 2005. | 250 | 01.04.2007. | 6.616.574 |
| 508 | 2005. | 250 | 01.08.2007. | 6.614.674 |
| 509 | 2005. | 250 | 01.11.2007. | 6.614.674 |
| 510 | 2006. | 250 | 01.04.2008. | 6.714.674 |
| 511 | 2006. | 250 | 31.07.2008. | 6.714.674 |
| 512 | 2006. | 250 | 01.12.2008. | 6.714.674 |
| UKUPNO |  | 1.500 |  | 39.989.944 |

Izvor: dopis poduzetnika Brodosplit Brodogradilište
specijalnih objekata d.o.o.
Obrada: Agencija za zaštitu tržišnog natjecanja

*2. Tržište brodogradnje*

2.1. Tržište brodogradnje na razini svjetske brodogradnje

Svjetske narudžbe brodova u prosincu 2005. iznose 221.787.515,00 tdw (nosivost
broda izražena u metričkim tonama – tons dead weigh), veće su za 9,9 posto (tj.
oko 20,07 mil tdw) u odnosu na narudžbe iz prosinca 2004.
Prema podacima iz Fairplay Solutions (kolovoz 2006) u odnosu na kraj 2005.,
ukupne narudžbe povećale su se za 40,872 mil dwt (bruto nosivost broda u tonama
– dead weigh tonnage capacity) ili 18,43 posto. Japan, Koreja, i Kina, povećale
su narudžbe za 38,080 mil dwt ili za cca 19,65 posto, dok su ostale zemlje
povećale narudž­be za 2,788 mil dwt ili za oko 9,96 posto. Po navedenim
podacima, hrvatska brodogradnja nalazi se na 6. mjestu s 2,685 mil dwt narudžbi.
U odnosu na bruto nosivost broda u tonama (dwt) u hrvatskim brodogradilištima
došlo je do smanjenja narudžbi za 8,08 posto u odnosu na narudžbe od kraja 2005.

*Tabela 3.* Svjetska knjiga narudžbi prema nosivosti

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Zemlja isporuke | Izvor: Fairplay Solutlons | | | | | | | | | | |
| br. 99/02.12.2004. | | | br. 111/prosinac 2005. | | | br. 119/kolovoz 2006. | | | DWT Indeks u % | |
| broj | DWT | % | broj | DWT | % | broj | DWT | % | 2006/  2004 | 2006/  2005 |
| Japan | 985 | 72.774.062 | 32,8 | 1.106 | 76.974.495 | 34,7 | 1.186 | 85.267.279 | 32,5 | 117 | 111 |
| J. Koreja | 993 | 74.646.788 | 33,7 | 1.134 | 79.646.322 | 35,9 | 1.276 | 92.543.418 | 35,2 | 124 | 116 |
| Kina | 616 | 31.018.778 | 14 | 820 | 37.175.220 | 16,8 | 1.107 | 54.069.473 | 20,6 | 174 | 145 |
| Njemačka | 111 | 2.840.090 | 1,28 | 168 | 3.930.826 | 1,77 | 193 | 4.268.782 | 1,63 | 150 | 109 |
| Taiwan | 48 | 2.998.140 | 1,35 | 53 | 3.051.190 | 1,38 | 56 | 3.353.340 | 1,28 | 112 | 110 |
| Hrvatska | 63 | 3.376.610 | 1,52 | 67 | 2.920.687 | 1,32 | 61 | 2.684.609 | 1,02 | 80 | 92 |
| Poljska | 75 | 2.688.322 | 1,21 | 63 | 2.254.350 | 1,02 | 93 | 2.063.696 | 0,79 | 77 | 92 |
| USA | 14 | 812.500 | 0,37 | 24 | 1.096.940 | 0,49 | 21 | 779.648 | 0,3 | 96 | 71 |
| Ostali | 597 | 10.564.315 | 4,76 | 848 | 14.737.485 | 6,64 | 945 | 17.629.249 | 6,71 | 167 | 120 |
| Ukupno | 3.502 | 201.719.605 | 91 | 4.283 | 221.787.515 | 100 | 4.938 | 262.659.494 | 100 | 130 | 118 |

Izvor: dokumentacija poduzetnika Hrvatske brodogradnje –
Jadranbrod d.d.
Obrada: Agencija za zaštitu tržišnog natjecanja

Iz Tabele 3. razvidno je da se svjetske narudžbe i dalje povećavaju. Najveće
povećanje u odnosu na kraj 2005. ostvarila je Kina s 45,44 posto, zatim J.
Koreja s 16,19 posto te Japan s 10,77 posto.
Usporedba cijena promatranih tipova brodova prema Clarksonu Issue 734/25.
kolovoz 2006., u kolovozu 2006. ukazuje na povećanje istih u odnosu na prosinac
2005. od 3 do 13 posto ovisno o tipu broda, uz napomenu da se najveći porast
bilježi kod tankera veličine Suezmaxa i Aframaxa (13 posto i 11 posto) i kod
brodova za rasute terete – Handymax 11 posto.
Tržišne cijene novogradnji u svibnju i lipnju 2005. dosegle su svoj maksimum,
gotovo za sve tipove i veličine brodova koji su interesantni hrvatskim
brodogradilištima, te su uz male oscilacije i do sredine 2006. ostale na istoj
razini. Dakle, promatrano s aspekta cijena, bilo bi oportuno ići u popunjavanje
i/ili ugovaranje slobodnih kapaciteta, naravno pod uvjetom da u postojećim
okolnostima, tržišne cijene novogradnji ne stvaraju nove gubitke
brodogradilištima.

2.2. Tržište brodogradnje na razini RH

U nacionalnim okvirima brodograđevna industrija predstavlja stratešku djelatnost
koja zapošljava oko 13.000 vlastitih radnika i do 7.500 kooperanata koji rade u
brodogradilištima. U ukupnom robnom izvozu RH brodogradnja sudjeluje s udjelom
od 12 do 15 posto, u bruto društvenom proizvodu RH brodogradnja sudjeluje s
udjelom od 1,4 posto, u neto plaćama s 1,8 posto te u doprinosima s oko 2 posto.
Hrvatska brodogradilišta su na kraju 2004. u knjizi narudžbi imala 73
novogradnje čija je ukupna vrijednost iznosila 2,202 mil USD. Od ukupnog broja
novogradnji 22 novogradnje čija je vrijednost ukupno iznosila 566,83 mil USD
isporučene su do 31. prosinca 2005. U istom razdoblju, na snagu su stupili novi
ugovori za gradnju 24 broda (ukupne vrijednosti 967,61 mil USD), pa se u knjizi
narudžbi na dan 31. prosinca 2005. nalazi 75 brodova čija je ukupna vrijednost
2.673.057.247,00 USD.
Na dan 31. kolovoza 2006. u knjizi narudžbi prikazanoj u Tabeli 4. nalazi se 62
broda ukupne vrijednosti 2.395.711.520,00 USD i nosivosti 2,42 mil dwt.

*Tabela 4.* Knjiga narudžbi na dan 31. kolovoza 2006.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| BRODOGRADILIŠTE | stanje 31. 12. 2005. | | brodovi isporučeni  I. – VIII. 2006. | | brodovi ugovoreni  1. – VIII. 2006.\* | | stanje 31. 8. 2006. | |
|  | br | prod. cijena | br | prod. cijena | br | prod. cijena | br | prod.cijena |
| ULJANIK | 20 | 962.360.376 | 4 | 138.620.135 |  |  | 16 | 826.157.801 |
| 3. MAJ | 15 | 595.502.540 | 3 | 103.327.016 |  |  | 12 | 490.792.789 |
| BRODOSPLIT | 18 | 709.130.801 | 5 | 122.694.697 |  |  | 13 | 589.662.000 |
| BRODOTROGIR | 9 | 315.767.512 | 1 | 29.993.333 | 2 | 95.478.744 | 10 | 381.496.256 |
| KRALJEVICA | 8 | 68.522.783 | 2 | 1.999.256 | 2 | 20.709.829 | 8 | 87.630.489 |
| BRODOSPLIT BSO | 5 | 21.773.235 | 2 | 1.937.478 |  |  | 3 | 19.972.185 |
| UKUPNO | 75 | 2.673.057.247 | 17 | 398.571.915 | 4 | 116.188.573 | 62 | 2.395.711.520 |

\* ugovori koji su stupili na snagu
Izvor: dopis poduzetnika Hrvatske brodogradnje – Jadranbrod d.d.
Obrada: Agencija za zaštitu tržišnog natjecanja

Tijekom prvih osam mjeseci 2006. brodogradilišta su isporučila 17 novogradnji.
Na dan 31. kolovoza 2006. na snazi nisu bili sljedeći ugovori: 1 ugovor kojeg je
potpisalo Brodogradilište Kraljevica d.d. (Atlantska plovidba) u vrijednosti 5,1
mil EUR-a, 4 ugovora koje je potpisalo Brodogradilište Brodosplit d.o.o.
(Tankerska plovidba i Stena) u vrijednosti 227,8 mil USD i 6 ugovora koje je
potpisalo Brodogradilište 3. Maj d.d. (Uljanik Plovidba i Biglift Shipping) u
vrijednosti 247,46 mil EUR-a. Osim toga Brodogradilište Brodosplit d.o.o. ima
potpisana 2 opcijska ugovora sa Stenom za nastavak serije.

*3. Analiza poslovanja poduzetnika BSO d.o.o.*

Agencija je izvršila analizu financijskih i poslovnih rezultata poduzetnika BSO
d.o.o. temeljem podataka iz financijskih izvještaja kao i temeljem ostale
dostavljene dokumentacije.
Nakon provedene poslovne i financijske analize poslovanja poduzetnika, utvrđeno
je da je poduzetnik BSO d.o.o. poduzetnik u teškoćama. Sukladno članku 16.
stavku 2. Uredbe, poduzetnik u teškoćama je onaj poduzetnik koji nije sposoban
vlastitim sredstvima ili sredstvima koja može pribaviti od svojih
vlasnika/dioničara ili vjerovnika spriječiti gubitke, a koji bi, bez vanjske
intervencije države, gotovo sigurno kratkoročno ili srednjoročno ugrozili njegov
opstanak.
Sukladno točki 10. Smjernica koje se primjenjuju sukladno članku 6. stavku 4.
ZDP-a i članku 70. stavku 2. SSP-a, smatra se da je poduzetnik u teškoćama,
osobito u sljedećim slučajevima:
a) u slučaju dioničkog društva ili društva s ograničenom odgovornosti, ako je
više od polovice iskazanog kapitala nestalo te više od četvrtine tog kapitala
izgubljeno u prethodnih dvanaest mjeseci;
b) u slučaju trgovačkog društva u kojem su neki članovi neograničeno odgovorni
za obveze društva, ako je više od polovice kapitala prikazanog u financijskim
izvještajima trgovačkog društva nestalo, te više od četvrtine tog kapitala
izgubljeno u prethodnih dvanaest mjeseci;
c) u slučaju bilo kojeg oblika trgovačkog društva ako su temeljem nacionalnih
propisa ispunjeni uvjeti za pokretanje stečajnog postupka.
Prema točki 11. Smjernica može se smatrati da je poduzetnik u teškoćama i kada
nije ispunjena niti jedna od prethodnih pret­postavki, posebno ako su prisutni
tipični pokazatelji da se radi o poduzetniku u teškoćama, kao što su to
primjerice rast gubitaka, smanjenje ukupnog prihoda, rast zaliha, višak
kapaciteta, smanjenje novčanih tokova, rast duga, porast troškova kamata i pad
ili nulta neto vrijednost imovine.
U Tabeli 5. prikazani su osnovni pokazatelji poslovanja poduzetnika BSO d.o.o.

*Tabela 5.* Osnovni pokazatelji poslovanja poduzetnika BSO d.o.o. – u 000 kn

|  |  |  |  |
| --- | --- | --- | --- |
|  | 2003. | 2004. | 2005. |
| Ukupni prihodi | 50.229 | 113.343 | 73.854 |
| Ukupni rashodi | 59.066 | 111.304 | 81.775 |
| Dobit/gubitak | -8.837 | 2.039 | -7.921 |
| Novčani tok | 6.717 | -2.499 | -2.133 |
| Kapital i rezerve | 24.268 | 26.306 | 18.385 |
| Ukupan dug | 69.479 | 49.778 | 44.721 |
| Broj zaposlenih | 192 | 199 | 198 |

Izvor: dokumentacija poduzetnika Brodosplit Brodogradilište
specijalnih objekata d.o.o.
Obrada: Agencija za zaštitu tržišnog natjecanja

Iz navedenih pokazatelja vidljivo je sljedeće:
– poduzetnik u razdoblju 2003.-2005. posluje s promjenjivim rezultatima; nakon
gubitka ostvarenog u 2003. godini, poduzetnik je u 2004. poslovao s dobitkom i
smanjio dugovanja, te povećao broj zaposlenih. Međutim, u 2005. poduzetnik
ponovo posluje s gubit­kom, a velik dio upisanog kapitala i rezervi u navedenom
razdoblju je nestao. Zbog prethodno navedenog, Agencija smatra da je ispunjen
jedan od glavnih kriterija određivanja poduzetnika u teškoćama, naveden u točki
10. a) Smjernica,
– osim navedenog gubitka temeljnog kapitala, kod poduzetnika su prisutni tipični
pokazatelji teškoća u poslovanju kao što su: nelikvidnost, insolventnost i
visoka zaduženost.
Sukladno kriterijima iz članka 16. stavka 2. Uredbe i kriterijima iz točke 10. i
11. Smjernica, razvidno je da je poduzetnik BSO d.o.o. poduzetnik u teškoćama,
jer vlastitim sredstvima nije sposoban zaustaviti negativna kretanja poslovanja,
a koja bi bez posredovanja države ugrozila opstanak poduzetnika.
Osim navedenih kriterija ocjene poduzetnika u teškoćama, bilo je potrebno
utvrditi sukladno točki 13. Smjernica, je li se poduzetniku koji pripada većoj
poslovnoj grupi može dodijeliti potpora za sanaciju i restrukturiranje. U
pravilu se takva potpora ne može dodijeliti, osim ako je moguće dokazati da se
radi o teškoćama unutar samog poduzetnika, da iste nisu rezultat proizvoljne
raspodjele troškova unutar grupe, te da su teškoće preozbiljne da bi ih grupa
sama mogla nadvladati.
U Tabeli 6. prikazano je konsolidirano izvješće iz kojeg je vidljivo da se
ukupni prihod poduzetnika BSO d.o.o. u promatranom trogodišnjem razdoblju kreće
od 2,6 do 3,2 posto konsolidiranog ukupnog prihoda cijele grupe, dok se udjel
rashoda u ukupnim rashodima grupe kreće od 3 do 3,3, posto.

*Tabela 6.* Konsolidirani Račun dobiti i gubitka za Grupu Brodosplit u razdoblju
2003. – 2005. u 000 kn

|  |  |  |
| --- | --- | --- |
| Opis | 2003. | 2005. |
| Ukupni prihodi | 1.908.771 | 2.278.095 |
| Ukupni rashodi | 1.989.964 | 2.517.516 |
| Dobit/gubitak | -81.193 | -239.421 |

Izvor: dopis poduzetnika Brodosplit Brodogradilište
specijalnih objekata d.o.o.
Obrada: Agencija za zaštitu tržišnog natjecanja

U konkretnom slučaju, bez obzira na pokazatelje iz Tabele 6., utvrđeno je da se
poduzetnik BSO d.o.o. nalazi u financijskim teškoćama koje su nastale u njemu
samom jer poduzetnik predstavlja samostalni pravni i gospodarski subjekt,
odnosno organizacijski i tehnološki zaokruženu cjelinu, ima vlastiti proizvodni
program što proizlazi iz točke III. 1.2. obrazloženja ovog rješenja, te kao
takav može ostvariti pravo na državnu potporu za sanaciju.

*4. Državna jamstva odobrena poduzetniku BSO d.o.o.*
4.1. Zatražena državna jamstva opisana u točki I. obrazloženja ovog rješenja
poduzetnik BSO d.o.o. bi koristio za sljedeće namjene:

1. Iznos državnog jamstva od 847.500,00 EUR-a, odnosno6.237.912,73 kn poduzetnik
će koristiti za financijsko zaduženje za premoštenje financiranja novogradnji
507, 508 i 509 (po Odluci Vlade RH od 13. travnja 2006.; klasa: 310-14/06-01/01;
urbroj: 5030120-06-1),a što je potrebno za održanje poslovanja brodogradilišta u
razdoblju izrade Plana restrukturiranja.
Navedena sredstva poduzetnik će koristiti za premoštenje financiranja
novogradnji 507-509 – dobavljača \*\*\*\*\*\*\*\*\*\* koji za potrebe novogradnje broj 507
izrađuje interijer kako je opisano u Tabeli 7.

*Tabela 7.* Specifikacija troškova/rashoda koji će biti pokriveni odobrenim
državnim jamstvom u iznosu od 847.500,00 EUR-a

|  |  |  |  |  |
| --- | --- | --- | --- | --- |
| Vrsta obveze | Naziv  dobavljača | Iznos obveze u EUR | Dospijeće obveze | Podmirenje obveze |
| Interijer za Nov. 507 | \*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| Interijer za Nov. 507 | \*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| Interijer za Nov. 507 | \*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| Ukupno u EUR | | 847.500,00 |  |  |

Izvor: dopis poduzetnika Brodosplit Brodogradilište
specijalnih objekata d.o.o.
Obrada: Agencija za zaštitu tržišnog natjecanja

Kredit poslovne banke koristiti će se pod slijedećim uvjetima: prilikom
realizacije kredita uplaćuje se jednokratna naknada obrade zahtjeva u visini od
0,25 posto za kredit koji se odobrava kod \*\*\*\*\*\*\*\*\*\*\*\*\*\*\*\*\*\*\*\*\*\*\*; kamata na
kredit iznosi jednomjesečni ili tromjesečni EURIBOR uvećan za 2,25 posto (ovisno
o načinu plaćanja – mjesečno ili kvartalno; trenutno 5,85 posto – 5,90 posto), a
rok povrata kredita je najdulje 12 mjeseci.
(Napomena: Vrijednost jednomjesečnog i tromjesečnog EURIBOR-a na dan 18.
siječnja 2007. uvećan za 2,25 posto)
2. Iznos od 18.129.619,80 EUR-a, odnosno 133.440.691,56 kn, poduzetnik će
koristiti za osiguranje avansne uplate za novogradnje broj 510, 511 i 512, za
koje će kupac, po dobivanju avansnih garancija, uplatiti prvi avans za tri broda
u ukupnom iznosu od 1.007.201,10 EUR-a, odnosno 7.413.371,75 kn.

*Tabela 8.* Specifikacija troškova/rashoda koji će biti pokriveni naplaćenim
avansom u iznosu od 1.007.201,10 EUR-a od ukupno odobrenog državnog jamstva u
iznosu od 18.129.619,80 EUR-a

|  |  |  |  |
| --- | --- | --- | --- |
| Vrsta obveze | Naziv  dobavljača | Iznos obveze u EUR | Dospijeće obveze |
| \*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| \*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| \*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| \*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| \*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| \*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| \*\*\*\*\*\*\*\*\*\*\*\*\*\*\*\*\*\*\* | \*\*\*\*\*\*\* | \*\*\*\*\*\*\* | \*\*\*\*\*\*\* |
| Ukupno u EUR | | 1.003.691,36 |  |

Izvor: dopis poduzetnika Brodosplit Brodogradilište
specijalnih objekata d.o.o.
Obrada: Agencija za zaštitu tržišnog natjecanja

Poduzetniku je za osiguranje avansne uplate za novogradnje 510-512 od strane
kupca u iznosu od 1.007.201,10 EUR-a potrebno odobrenje državnog jamstva kojim
će biti osigurana ukupna vrijednost ugovorenih novogradnji u iznosu od
18.129.619,80 EUR-a. Stoga je Ministarstvo podnijelo zahtjev za odobrenje
cjelokupnog iznosa državnog jamstva, ali s obzirom da tijekom provedbe sanacije
odnosno do 21. ožujka 2007., dospijeva samo gore navedeni iznos od 1.007.201,10
EUR-a, poduzetnik će moći koristiti samo državno jamstvo u iznosu od
1.007.201,10 EUR-a.
Ukupan iznos avansa od 1.007.201,10 EUR-a poduzetnik će koristiti za podmirenje
tekućih troškova (kao što su primjerice troškovi kredita, garancija, plaća
radnika) te nabavku crne metalurgije i ostalih materijala neophodnih za početak
gradnje brodova.
U slučaju neodobravanja predmetnog državnog jamstva od strane Agencije,
poduzetnik BSO d.o.o. pretrpio bi značajne gubitke jer ne bi bio u mogućnosti
nastaviti izvršavati obveze iz sklopljenog ugovora što bi uzrokovalo njihov
raskid te protestiranje izdanih državnih jamstava.
4.2. Iznosi državnih jamstava iz točke 4.1. i 4.2. obrazloženja ovog rješenja
predstavljaju minimalni iznos koji je poduzetniku BSO d.o.o. potreban za
nastavak poslovanja u razdoblju sanacije, odnosno do zaključno 21. ožujka 2007.
Razdoblje sanacije za sva hrvatska brodogradilišta pa tako i za cijelu grupu BI
Split d.d., odnosno rok za izradu Plana restrukturiranja cijele grupe BI Split
d.d., čiji je poduzetnik BSO d.o.o. član, traje do 21. ožujka 2007.
Osim toga, na nivou grupe odlučeno je da će se Plan restrukturiranja osim za
cijelu grupu, zbog specifičnosti svake članice grupe, izraditi i za svaku
članicu grupe individualno.

IV. ODLUKA VIJEĆA

Vijeće je razmatralo Prijedlog za odobrenje državnih jamstava poduzetniku BSO
d.o.o. na svojoj 75. sjednici održanoj 18. siječnja 2007.
Pri donošenju odluke, Vijeće je uzelo u obzir svu dostavljenu dokumentaciju i
podatke, te rezultate provedenih pravnih i ekonomskih analiza.
1. Razmatrajući sve dostavljene podatke i dokumentaciju utvrđeno je da
predložena državna jamstva predstavljaju državnu potporu iz članka 3. stavka 1.
ZDP-a; utvrđeno je da predložena jamstva predstavljaju potencijalni rashod
države; odnosno da ista donose poduzetniku ekonomsku prednost koju isti ne bi
ostvario kroz svoje redovno i uobičajeno poslovanje; utvrđeno je kako u
konkretnom slučaju postoji mogućnost narušavanja tržišnog natjecanja davanjem
povlastice korisniku državne potpore, osobito u mjeri u kojoj to može utjecati
na ispunjenje međunarodno preuzetih obveza RH proizašlih iz SSP-a.
Člankom 4. stavkom 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza RH iz SSP-a,
dok su izuzeća od opće zabrane propisana člankom 4. stavkom 2. i 3. ZDP-a.
Odluka da predložena državna jamstva u ukupnom iznosu od 18.977.119,80 EUR-a
predstavljaju državnu potporu prvenstveno se temelji na činjenici da ista ne
ispunjavaju uvjete iz članka 74. stavka 1. Uredbe prema kojima se državno
jamstvo ne smatra državnom potporom. Neispunjenje uvjeta iz članka 74. stavka 1.
Uredbe naročito se odnosi na činjenicu da se poduzetnik BSO d.o.o. smatra
poduzetnikom u teškoćama iz članka 16. stavka 2. Uredbe, da isti nije u
mogućnosti dobiti kredite po tržišnim uvjetima bez državnog jamstva, te da
rečena jamstva pokrivaju 100 posto određene financijske obveze.
Naime, Vijeće je zaključilo da sveobuhvatna analiza poslovanja opisana u točki
III.3. obrazloženja ovog rješenja nedvojbeno ukazuje na to da se poduzetnik BSO
d.o.o. smatra poduzetnikom u teškoćama iz članka 16. stavka 2., Uredbe, odnosno
poduzetnikom koji nije sposoban vlastitim sredstvima ili sredstvima koja može
pribaviti od svojih vlasnika ili vjerovnika zaustaviti negativna kretanja
poslovanja, a koja bi, bez posredovanja države, ugrozila njegov opstanak.
Na državne potpore koje se dodjeljuju poduzetnicima u teškoćama može se
primijeniti izuzeće iz članka 4. stavka 3. točke d) ZDP-a koje se odnosi na
državne potpore namijenjene poticanju određenih gospodarskih djelatnosti ili
određenih gospodarskih područja.
Da bi se primijenilo izuzeće iz članka 4. stavka 3. točke d) ZDP-a,državna
potpora mora biti sukladna članku 18. stavku 1. ZDP-a, koji se odnosi na državne
potpore za restrukturiranje. Državna potpora za restrukturiranje može biti
dodijeljena jedino ukoliko poduzetnik u teškoćama predloži Plan restrukturiranja
čiji je cilj uspostava poduzetnikove dugoročne održivosti na tržištu. Navedena
državna pot­pora može se dodijeliti samo jednom u razdoblju od 10 godina.
S obzirom da Plan restrukturiranja poduzetnika još nije izrađen, Vijeće je
donijelo odluku da se poduzetniku BSO d.o.o. za vrijeme dok se izrađuje Plan
restrukturiranja uvjetno odobri državna potpora za sanaciju u obliku državnog
jamstva, sukladno članku 17. stavku 1. Uredbe, stoga je odlučeno kao u točki I.
izreke ovog rješenja.
Državna potpora za sanaciju odobrava se iz razloga narušene likvidnosti
poslovanja uzrokovane neodobravanjem kredita od strane poslovnih banaka. Naime,
poslovne banke ne žele odobravati kredite uz državno jamstvo, ukoliko ne postoji
odobrenje Agencije.
2. Sukladno članku 17. stavku 1. Uredbe, Vijeće je u točki II. izreke ovog
rješenja odredilo sljedeće uvjete koje poduzetnik BSO d.o.o. kao korisnik
državne potpore mora ispuniti:
2.1. Državna jamstva i krediti moraju biti odobreni pod redovnim tržišnim
uvjetima. Sukladno članku 28. stavku 12. Zakona o izvršenju državnog proračuna
za 2007. (»Narodne novine«, broj 137/06), na iznose državnih jamstava koje će
poduzetnik koristiti u razdoblju sanacije, 847.500,00 EUR-a odnosno 6.237.912,73
kn za kreditno zaduženje za premoštenje financiranja novogradnji broj 507, 508 i
509, te 1.007.201,10 EUR-a odnosno 7.413.371,75 kn za nabavu materijala za
novogradnje 510, 511 i 512, zaračunava se provizija od 0,5 posto koja se
uplaćuje u korist Državnog proračuna Republike Hrvatske. Stoga je odlučeno kao u
točki II. 1. izreke ovog rješenja.
2.2. Krediti poslovnih banaka moraju biti odobreni pod redov­nim tržišnim
uvjetima, odnosno po kamatnoj stopi koja se odobrava poduzetnicima koji nisu u
financijskim teškoćama a koja ne bi smjela biti niža od postojeće referentne
kamatne stope u iznosu od 5,52 posto.
Kreditna sredstva moraju biti vraćena u roku od 12 mjeseci nakon isplate
posljednjeg obroka poduzetniku, sukladno članku 17. stavku 1. alineji 2. Uredbe,
stoga je odlučeno kao u točki II. 2. izreke ovog rješenja.
2.3. Sukladno članku 27. stavku 1. alineji 5. Uredbe, državna potpora za
sanaciju odobrava se za razdoblje potrebno za izradu Plana restrukturiranja, a
najviše na razdoblje od 6 mjeseci.
Plan restrukturiranja za poduzetnika BSO d.o.o. biti će izrađen na nivou grupe
Brodosplit ali će isti zbog specifičnosti svake članice grupe sadržavati
odvojene Planove restrukturiranja za svaku članicu grupe, pa tako i za
poduzetnika BSO d.o.o.
Navedeni Planovi restrukturiranja moraju biti izrađeni do kraja razdoblja
sanacije hrvatskih brodogradilišta odnosno do 21. ožujka 2007.
Ukoliko do 21. ožujka 2007. Agenciji ne bude dostavljen Plan restrukturiranja,
tada je potrebno izraditi Plan likvidacije ili dostaviti dokaz da su krediti za
koje je izdano državno jamstvo u cijelosti vraćeni ili je državno jamstvo
prestalo važiti. Stoga je odlučeno kao u točki II.3. izreke ovog rješenja.
2.4. Državnu potporu za sanaciju moguće je dodijeliti samo jednom, sukladno
članku 17. stavku 1. alineji 6. Uredbe. Naime, pot­pora za sanaciju je potpora
za pokriće operativnih troškova koja će omogućiti poduzetniku prevladavanje
financijskih teškoća i normalno obavljanje poslovanja u razdoblju izrade Plana
restrukturiranja.
Ponovna dodjela potpore za sanaciju koja bi samo održavala postojeće stanje a ne
bi rješavala gospodarske i socijalne probleme, nije dopuštena.
Osim toga, odobravanje potpore za sanaciju ne znači nužno da će državna potpora
u okviru Plana restrukturiranja biti odobrena i to iz razloga jer se državne
potpore za restrukturiranje odobravaju sukladno odredbama koje se odnose na
restrukturiranje.
2.5. Agencija sukladno članku 5. i 6. stavku 1. točki b. ZDP-a nadzire provedbu
i učinke dodijeljenih državnih potpora te nalaže povrat državnih potpora koje su
dane ili korištene protivno propisima.
U cilju što boljeg obavljanje funkcije nadzora, Agencija je, sukladno članku 6.
stavku 1. točki d) i stavku 4. ZDP-a i članku 70. stavku 2. SSP-a, od
Ministarstvo kao predlagatelja državnog jamstva, zatražila dostavu izvješća o
ispunjenju uvjeta iz točke II. izreke ovog rješenja, te je odlučeno kao u točki
III. izreke ovog rješenja.
2.6. Vijeće je prilikom donošenja odluke je li ispunjen uvjet iz članka 17.
stavka 1. alineje 3. Uredbe, utvrdilo da se odobravanjem državnih jamstava za
sanaciju otklanjaju ozbiljne socijalne poteškoće.
Naime, prestanak rada poduzetnika značio bi i povećanje stope nezaposlenosti
kako u regiji, tako i u RH koju inače karakterizira visoka stopa nezaposlenosti.
Činjenica da se brod sastoji od nekoliko tisuća komponenti, te da sama
brodogradnja kao djelatnost značajno utječe na tržište prateće industrije,
isporučitelje materijala, opreme i usluga, te da omogućuju njihov razvoj,
dodatno je pridonijela odluci Vijeća je li dodjela državnih jamstava poduzetniku
u razdoblju izrade Plana restrukturiranja otklanja ozbiljne socijalne poteškoće.
Dakle prestanak rada poduzetnika neizravno bi ugrozio i radna mjesta u pratećim
djelatnostima vezanim za brodogradnju, te bi znatno premašio broj od 197
djelatnika koji su zaposleni u samom poduzetniku.
2.7. Vijeće je prilikom donošenja odluke odlučilo da je ispunjen i uvjet iz
članka 17. stavka 1. alineje 4. Uredbe, odnosno da su predložena državna jamstva
ograničena na minimalni iznos koji omogućava poduzetniku nastavak poslovanja u
razdoblju dok se izrađuje Plan restrukturiranja.
Vijeće svoju odluku temelji na podacima opisanim u točki III.3. i 4.
obrazloženja ovog rješenja, odnosno činjenici da je poduzetnik dostavio iscrpan
pregled svojih obveza i rashoda koje će podmirivati u razdoblju potrebnom za
izradu Plana restrukturiranja.
3. Rješenja Agencije iz članka 13. stavka 3. ZDP-a kojim se donosi odobrenje uz
navođenje posebnih uvjeta i rokova za provedbu državne potpore objavljuju se u
»Narodnim novinama« sukladno članku 18. ZDP-a.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-02/50
Urbroj: 580-03-07-59-12
Zagreb, 18. siječnja 2007.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 25/2007-923
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)